Mig og så Harry
"Mig og så Harry" er en sang af den danske gruppe Shu-bi-dua og er fra deres fjerde album, Shu-bi-dua 4. Nummeret er helt igennem skrevet af Shu-bi-dua selv, dog med inspiration fra Blue Swede’s udgave af "Hooked on a Feeling" (1974) med ‘Huk-a-chaka’ kordelen og fra det amerikanske funk-band Redbone. Ifølge Michael Hardinger var trommeslager Bosse Hall Christensen en særlig drivkraft under tekstskrivningen.

"Mig og så Harry" handler om to europæere, der er på rejse i en afrikansk ørken og møder en flok kannibaler, idet de to rejsende slår lejr for natten: "Så blev der skålet, henne ved bålet, det er Ali der runder de 30 [år], Ali vil smage en føssøseldaskage, og så gloede de alle på Harry". Kannibalerne slår herefter Harry ihjel, bager ham i ovnen og forvandler Harry til en kage. Teksten er ikke alvorlig ment, men regnes blandt gruppens fans som værende "syret og sjov".

Hundejg
Et meget omtalt udtryk i sangen, er ordet "Hundejg": "Vi sku' ned, og fange en Hundejg, en Hundejg med hår på, og fødder den går på, og den bor i den dybeste tavshed", lyder det i første vers. Sprogforskere fra Danske Studier har diskuteret, hvorvidt der er tale om en omskrivning af bilfirmanavnet Hyundai, men bilmærket blev først lanceret i Danmark i 1992, så det har formentlig været ukendt i den brede offentlighed. Det er dog muligt, at Shu-bi-dua allerede har haft kendskab til det koreanske bilmærke, 15 år før bilen kom ind på det danske marked. Af uvisse årsager slår bandet over i fynsk dialekt i slutningen af sangen: "Moralen er ty'lig, men styg og modby'lig", men iagttagere ser det som en reference til Dirch Passers sproglige replikker og til den danske kulturarv.

Udgivelsen og gennem årene 
"Mig og så Harry" udkom sammen med den øvrige del af 4'eren i juli 1977 og var især på sætlisten i gruppens tidlige år. Senere i bandets karriere er den ikke blevet spillet så ofte, men optræder dog på livealbummet Live og glade dage (1994).

Medvirkende 
 Michael Bundesen: Sang
 Michael Hardinger: Guitar, kor
 Claus Asmussen: Guitar, kor
 Jens Tage Nielsen: Klaver, el-orgel, kor
 Bosse Hall Christensen: trommer, kor
 Niels Grønbech: Bas

Referencer

Eksterne henvisninger 
"Mig og så Harry" på YouTube
 Sangteksten til "Mig og så Harry"

Sange fra 1977
Shu-bi-dua-sange